Tjello en orrel vir feeskonsert in Bloem | Netwerk24
Tjello en orrel vir feeskonsert in Bloem
Deur Elretha Britz 25 Junie 2018 15:00
Die uitvoering Cello and Organ Moods wat aanstaande maand as deel van die kunstefees aangebied word, is net dit wat die titel sê: 'n Program met kort gewilde werke wat jou op 'n meditatiewe reis neem.
'n Mens sal nooit só 'n program in 'n ernstige musiekkonsert kry nie, maar dit is ideaal vir 'n gemoedelike feesgehoor, sê Anmari van der Westhuizen, die Bloemfonteinse tjellis, wat saam met Jan Beukes op die Vrystaat Kunstefees optree.
Beukes is benewens orrelis ook die hoof van die Odeion Skool vir Musiek (OSM) aan die Universiteit van die Vrystaat.
" 'n Mens hoor selde tjello en orrel saam, maar as jy in ag neem dat die tjello bestempel word as die instrument wat die naaste aan die mens se stem klink, is dit 'n geslaagde samevoeging."
Van die "luistermusiek" wat hulle sal speel, is Tsjaikofski se Nokturne, Jacqueline's Tears deur Offenbach, Spiegel im Spiegel deur die Estlandse komponis Arvo Pärt en Gebed van Bloch.
Die duo sal begin met Barokwerke van Bach, Frescobaldi en Vivaldi en oorgaan na die romantiese wat musiek van onder andere Saint-Saëns en Josef Rheinberger insluit.
Van der Westhuizen is 'n lid van die Odeion-strykkwartet wat gehoor kan word op Pure Coenie, Coenie de Villiers se nuutste album.